סיפורה של דנה כהן (מתוך עדות שנמסרה במשטרת ת"א)

"...שמי דנה כהן. אני בת 9 וגרה בתל-אביב. לפני שבוע בערך, אחי הגדול משה, שהוא כבר חייל, לקח אותי, את אחי איציק ואת אחותי מיקי – לקנות במכולת של ויקטור כל מיני דברים בשביל אמא. הוא הבטיח לנו שיהיה לנו שווה לבוא. אני מאוד אוהבת את משה. מצד אחד הוא גדול ויודע כמעט הכל, מצד שני הוא תמיד מוכן לצחוק ולשחק, כמו ילד.

איציק בן 13 ובכלל מעריץ את משה, משום שהוא אימן אותו בכדורגל ואיציק בטוח, שרק בזכותו הוא התקבל לקבוצת הילדים של מכבי. איציק נורא רוצה להיות בדיוק כמו משה ומחקה אותו בכל דבר.

עם אחותנו מיקי, איציק ואני כל הזמן רבים. היא בת 17 ולומדת כל היום. כל הזמן מתלוננת שאנחנו מפריעים לה וצורחת עלינו שנהיה כבר בשקט. אבל את משה היא אוהבת, בגלל שהוא כבר חייל ולא נמצא כמעט בבית ולא מפריע לה ללמוד. חוץ מזה, נדמה לי שהיא מאוד רוצה שהוא יכיר לה את החבר שלו, החייל מהצנחנים ולכן היא מאוד מתחנפת אליו.

התחלנו ללכת למכולת ומשה סיפר לנו כל מני סיפורים מצחיקים מהצבא והיה לנו ממש כיף איתו. פתאום בדרך, הוא עצר ואמר לכולנו להיכנס לחצר של בית אחד. הפנים שלו נהיו נורא רציניים והוא אמר לנו: "אני עכשיו בבעיה, כי הפסדתי המון כסף בקלפים בבסיס בצבא ואני חייב להשיג בוחטה רצינית מהר או שיהרגו אותי". הוא אמר שאנחנו המשפחה שלו ואנחנו חייבים לעזור לו. הוא אמר שאם אמא תשמע על זה היא תמות מבושה וגם תהרוג אותו. הוא אמר לנו להמשיך ללכת איתו למכולת של ויקטור ושהוא כבר יסביר לנו שם מה לעשות.

כשהגענו לרחוב של המכולת של ויקטור, עמדנו קצת וחיכינו והסתכלנו על המכולת. משה בדק שאין שם אף אחד חוץ מויקטור הרשע הקמצן. מיקי אמרה לו להיזהר, כי בבניין ממול גר שוטר. היא הלכה לבנין וצלצלה בדלת של השוטר. אחרי דקה היא חזרה ואמרה: "אין שם אף אחד. בדקתי". איציק נהיה נורא עצבני והתחיל לנסות להתחמק מהעסק. הוא אמר שיש לו אימון בעוד כמה דקות והוא מוכרח לרוץ. משה תפס אותו בכתפיים, הסתכל לו בעיניים ואמר לו: "עכשיו אני צריך עזרה ממך. תעשה מה שאתה מחליט". איציק חיכה כמה שניות ואמר "בסדר" ונשאר איתנו.

אחר-כך הכל קרה נורא מהר. מיקי נשארה מחוץ למכולת לתצפת. משה, איציק ואני נכנסנו פנימה. משה אמר לויקטור הזקן "שלום" ומיד שלף מאיפה-שהוא סכין. הוא החזיק את ויקטור מאחורה, עם הסכין על הצוואר ואמר לאיציק לקחת את הכסף מהקופה. איציק פתח את הקופה וחיטט בה ואז אמר: "יש פה רק איזה 150 שקל, זה יספיק לך?". משה לא ענה. הוא הידק את הסכין לצוואר של ויקטור ואמר לו: "איפה הכסף? איפה הכסף?". ויקטור לא ענה ורק חרחר משהו. אני הסתכלתי לכיוון של איציק, שעמד ליד הקופה ופתאום ראיתי קופסה מעץ על המדף התחתון. פתחתי את הקופסה ואמרתי למשה: " תראה מה יש פה". היו בקופסה מלא שטרות של 100 ו-200 שקל מגולגלים בחבילות עם גומיות. מיקי הציצה פנימה וצעקה לנו: "נו כבר, עוד רגע כל העולם מגיע לפה". משה לקח את השטרות מהקופסה והכניס לכיסים שלו. הוא אמר לויקטור: "מילה למישהו ואני חוזר לפה עם רובה ולא עם סכין". הוא זרק את ויקטור על הרצפה. בדרך החוצה, איציק ואני היינו צריכים לדלג מעל ויקטור, ששכב על הרצפה והשמיע קולות חנוקים כאלה. יצאנו משם וברחנו כולנו בריצה.

אחרי יומיים הגיעו אלינו הביתה כמה אנשים ולקחו אותי, את איציק ואת מיקי למשטרה. משה כבר היה שם. עכשיו רוצים לשפוט אותנו ולהעניש אותנו, בגלל שרצינו לעזור לאחינו הגדול..."

קראו היטב את העדות של דנה כהן והשלימו את הטבלה\*.

|  |  |  |  |  |
| --- | --- | --- | --- | --- |
|  | דנה | איציק | מיקי | **משה** |
| גיל |  |  |  |  |
| כיתה |  |  |  |  |
| העבירה בה השתתף |  |  |  |  |
| האם הבין את חומרת העבירה? |  |  |  |  |
| האם קטין/נה? |  |  |  |  |
| האם אפשר לשפוט אותו? מדוע? |  |  |  |  |
| איזה עונש הוא עלול לקבל |  |  |  |  |

\*שימו לב! השורה האמצעית (האם הבין את חומרת העבירה?) אינה פשוטה ואין לה תשובה ברורה. עליכם לחפש היטב בעדותה של דנה אחר פרטים הרומזים שדנה, איציק ומיקי הבינו ***בזמן*** ביצוע העבירה את חומרת מעשיהם.